Všeobecne záväzné nariadenie
hlavného mesta Slovenskej republiky Bratislavy
č. 12/1996
z 24. októbra 1996
o vykonávaní rozkopávkových prác na území hlavného mesta Slovenskej republiky Bratislavy
Mestské zastupiteľstvo hlavného mesta Slovenskej republiky Bratislavy podľa § 4 ods. 3 písm. a), d) a m), § 6 ods. 1 zákona Slovenskej národnej rady č. 369/1990 Zb. o obecnom zriadení v znení neskorších predpisov a § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave sa uznieslo na tomto všeobecne záväznom nariadení:

§ 1
Uvodné ustanovenia
(1) Toto všeobecne záväzné nariadenie (ďalej len „nariadenie“) upravuje spôsob povoľovania a vykonávanie rozkopávkových prác na verejných priestranstvách na území hlavného mesta Slovenskej republiky Bratislavy (ďalej len „hlavné mesto“).
(2) Verejným priestranstvom pre účely tohto nariadenia sa rozumejú všetky verejnosti prístupné pozemky na území hlavného mesta, ktoré sú vo vlastníctve hlavného mesta alebo mestských častí, alebo, ktoré sú v správe hlavného mesta alebo mestských častí, alebo, ktoré sú v užívaní hlavného mesta alebo mestských častí (ďalej len „v užívaní hlavného mesta alebo mestskej časti“), najmä cesta,1) miestna komunikácia,1) chodník, námestie, zeleň2) a i.
(3) Rozkopávkovými prácami (ďalej len „rozkopávka“) na účely tohto nariadenia sa rozumejú stavby, práce a úpravy, ktorými sa narúša povrch verejných priestranstiev, ako aj stavby, práce a úpravy pod ich povrchom.
(4) Rozkopávky verejných priestranstiev na území hlavného mesta, ak v tomto nariadení nie je uvedené inak, môžu sa vykonávať len na základe predchádzajúceho písomného súhlasu primátora hlavného mesta (ďalej len „primátor“) alebo starostu mestskej časti hlavného mesta (ďalej len „starosta“). Vydanie súhlasu možno viazať na plnenie podmienok a pre ich neplnenie môže byť vydaný súhlas zrušený.
(5) V prípade vykonávania rozkopávok miestnych komunikácií a ich súčastí,3) má vydanie súhlasu podľa odseku 4 formu povolenia primátora alebo starostu ako príslušných cestných správnych orgánov na užívanie miestnych komunikácií iným než zvyčajným spôsobom alebo na iné účely, než na ktoré sú určené (ďalej len „zvláštne užívanie“),4) vydaným po dohode s Krajským dopravným inšpektorátom Krajského riaditeľstva Policajného zboru v Bratislave (ďalej len „Krajský dopravný inšpektorát“).
(6) Na stavby, práce a úpravy, ktoré vyžadujú stavebné povolenie alebo ohlásenie stavebnému úradu,5) môže byť predchádzajúci súhlas primátora alebo starostu nahradený vyjadrením k stavebnému konaniu, pokiaľ podmienky v ňom uvedené budú súčasťou stavebného povolenia, príp. písomného oznámenia stavebného úradu, že voči vykonaniu prác vyžadujúcich ohlásenie stavebnému úradu nemá námietky. V takom prípade ďalší súhlas s výnimkou prípadov uvedených v odseku 5 nie je potrebný.

(7) Vydanie predchádzajúceho súhlasu primátora alebo starostu na vykonanie rozkopávky nie je ďalej potrebné na:
a)	osadenie dopravných značiek a dopravných zariadení,6) ak sa ním nenaruší verejné priestranstvo hlbšie ako 400 mm pod jeho povrch,
b)	údržbu a opravy krytu vozoviek pozemných komunikácií1) a ich súčastí vykonávaných správcami7) týchto verejných priestranstiev alebo na základe ich zadania,
c)	opravy a rekonštrukcie telesa miestnych komunikácií a ich súčastí, na ktoré bolo vydané povolenie na uzávierku8) a v rámci ktorých preložky alebo novobudované inžinierske siete nepresiahnu uzavreté teleso miestnej komunikácie a jeho súčasti,
d)	údržbu, opravy a rekonštrukcie telesa električkových dráh, pokiaľ sú tieto vykonávané v hraniciach telesa dráhy,
e)	rozkopávky pri odstraňovaní následkov porúch na elektrických, telekomunikačných, vodovodných, plynovodných a iných vedeniach, pri ktorých vznikne alebo môže vzniknúť nebezpečenstvo všeobecného ohrozenia (ďalej len „havária“).

§ 2
Povoľujúce orgány
(1) Predchádzajúci písomný súhlas na vykonanie rozkopávky verejného priestranstva, prípadne vyjadrenia k stavebnému konaniu na území hlavného mesta podľa § 1 ods. 4 a 6 tohto nariadenia vydáva:
a)	primátor pre cesty,1)
b)	pre ostatné verejné priestranstvá okrem miestnych komunikácií a ich súčasti:
1.	primátor, ak právo užívania k týmto priestranstvám patrí hlavnému mestu,
2.	starosta, ak právo užívania k týmto priestranstvám patrí mestskej časti.
(2) Povolenie na vykonanie rozkopávok (zvláštne užívanie) ciest a miestnych komunikácií na území hlavného mesta podľa osobitného predpisu4) a v zmysle § 1 ods. 5 tohto nariadenia ako príslušný cestný správny orgán vydáva:
a)	pre cesty príslušný okresný úrad,9)
b)	pre miestne komunikácie I. a II. triedy a ich súčasti primátor,10)
c)	pre miestne komunikácie III. a IV. triedy a ich súčasti starosta príslušnej mestskej časti.11)
(3) V prípade písomného súhlasu podľa odseku 1 písm. a), písm. b) bod 1. a pri povolení rozkopávky miestnej komunikácie I. a II. triedy podľa odseku 2 písm. b), je vykonávateľ rozkopávky pred jej začatím povinný ohlásiť jej vykonanie starostovi príslušnej mestskej časti.
(4) Ak by rozsah rozkopávky vyžadoval podľa § 1 ods. 4 tohto nariadenia vydanie súhlasu primátorom a starostami viacerých mestských častí, súhlas po prerokovaní a dohode s ostatnými vydá ten orgán, v pôsobnosti ktorého má rozkopávka najväčší plošný rozsah. Tento postup nemožno použiť pri povoľovaní rozkopávky v zmysle § 1 ods. 5 tohto nariadenia.

§ 3
Koordinácia rozkopávok
(1) Z dôvodu zabránenia nadmerného a opakujúceho sa rozkopávania verejných priestranstiev, je potrebné realizáciu plánovaných rozkopávok najmä pri opravách, rekonštrukciách a výstavbe nových vedení inžinierských sietí časovo koordinovať, osobitne s ohľadom na plánované a pripravované opravy, rekonštrukcie, príp. výstavbu pozemných komunikácií, úpravy plôch zelene a pod.
(2) Vlastníci alebo správcovia vedení inžinierských sietí a ostatní vykonávatelia rozkopávok (ďalej len „vykonávatelia rozkopávok“) predkladajú každoročne svoje návrhy a požiadavky na rozkopávky na ďalší rok a výhľadovo na obdobie ďalších dvoch rokov pre spracovanie ročného koordinačného plánu rozkopávok a výhľadového koordinačného plánu rozkopávok (ďalej len „koordinačný plán“).
(3) Návrhy a požiadavky do koordinačného plánu sa predkladajú Magistrátu hlavného mesta Slovenskej republiky Bratislavy (ďalej len „magistrát“), ktorý podľa podkladov žiadateľov každoročne zostaví s prípadnými úpravami koordinačný plán.
(4) Hlavné mesto alebo mestské časti, prípadne nimi zriadení správcovia verejných priestranstiev (ďalej len „vlastník alebo správca“) v dostatočnom časovom predstihu, najmenej však 12 mesiacov pred plánovanou opravou, rekonštrukciou alebo inou rozsiahlou úpravou pozemných komunikácií a ostatných verejných priestranstiev, vyzvú vykonávateľov rozkopávok a ostatné právnické a fyzické osoby, ktoré môžu byť dotknuté pripravovanou stavebnou úpravou verejného priestranstva, aby si v predstihu zabezpečili potrebné rekonštrukcie a novostavby inžinierskych sietí alebo iné rozkopávky.
(5) Povinnosť predkladať návrhy a požiadavky na rozkopávky do koordinačného plánu sa nevzťahuje na rozkopávky malého rozsahu (domové prípojky a pod.).

§ 4
Koordinačný plán
(1) Vykonávatelia rozkopávok predkladajú magistrátu svoje návrhy a požiadavky do koordinačného plánu podľa § 3 ods. 2 a 3 tohto nariadenia do 31.10. bežného roka.
(2) Požiadavky na zaradenie do koordinačného plánu predložené v čase, ktorý už neumožní ich zaradenie do koordinačného plánu, nebudú v koordinačnom pláne zohľadnené.
(3) Návrh na zaradenie rozkopávky do koordinačného plánu musí obsahovať:
a)	druh a názov stavby,
b)	popis trasy a rozsah rozkopávky so zakreslením v mape hlavného mesta,
c)	predpokladané termíny realizácie,
d)	prípadné ďalšie požiadavky na iné osobitné užívanie verejného priestranstva súvisiace s rozkopávkou a pod.
(4) Navrhnutú rozkopávku magistrát nezaradí do ročného koordinačného plánu, ak:
a)	oprava, rekonštrukcia alebo novostavba pozemnej komunikácie, jej súčastí (s výnimkou cestnej zelene) a obdobných spevnených plôch nie je staršia ako:
1.	osem rokov pri ceste a miestnej komunikácii I. triedy,
2.	päť rokov v ostatných prípadoch,
b)	úprava ostatných verejných priestranstiev vrátane cestnej zelene nie je staršia ako tri roky.
(5) Návrh koordinačného plánu prerokuje magistrát s dotknutými stranami do 31. decembra bežného roka a spracovaný koordinačný plán doručí všetkým dotknutým stranám do 31. januára plánovaného roka.
(6) Zaradenie rozkopávky v ročnom koordinačnom pláne je podmienkou pre vydanie súhlasu primátora alebo starostu na vykonanie rozkopávky. Výhľadový koordinačný plán má informatívny charakter.

§ 5
Výnimky z koordinačného plánu
(1) Výnimku z ročného koordinačného plánu môže povoliť a súhlas na vykonanie rozkopávky vydať orgán uvedený v § 2 ods. 1 a ods. 2 písm. b) a c) tohto nariadenia, ak tým nebude narušený koordinačný plán a plánovaná výstavba, opravy alebo rekonštrukcie pozemných komunikácií a ostatných verejných priestranstiev alebo iný všeobecný záujem.
(2) Ak rozkopávka nebola do koordinačného plánu zaradená z dôvodov uvedených v § 4 ods. 4 tohto nariadenia, možno povolenie výnimky z ročného koordinačného plánu podmieniť uhradením alikvotnej hodnoty stavebnej úpravy verejného priestranstva za jej znehodnotenie rozkopávkou. Alikvotna hodnota sa určí zo vzorca

A = N (t.s/T.S)
kde: 
A	je alikvotna hodnota stavebnej úpravy verejného priestranstva,
N	sú celkové náklady na stavebnú úpravu verejného priestranstva,
T	je lehota uvedená v § 4 ods. 4 tohto nariadenia,
S	je celková plocha stavebnej úpravy verejného priestranstva,
t	je počet rokov zostávajúci do uplynutia lehoty uvedenej v § 4 ods. 4 tohto nariadenia v čase vykonania rozkopávky zaokrúhlený hore,
s	plocha verejného priestranstva dotknutá rozkopávkou v zmysle odseku 3.
(3) Alikvotna hodnota pozemnej komunikácie sa určí pri zohľadnení celej dĺžky rozkopávky a plnej šírky komunikácie. Pri priečnych a lokálnych rozkopávkach do dĺžky 50 m sa uvažuje minimálne 50 m dĺžky komunikácie. Alikvotna hodnota ostatných verejných priestranstiev sa určí analogicky.
(4) Úhradu poukazuje žiadateľ vlastníkovi alebo správcovi verejného priestranstva na základe ním predloženého výpočtu alikvotnej hodnoty podľa odseku 2.
(5) Pri vydávaní súhlasu alebo povolenia na rozkopávky, na ktoré sa podľa § 3 ods. 5 tohto nariadenia nevzťahuje povinnosť predkladať ich do koordinačného plánu, uplatní sa s ohľadom na ustanovenie § 3 ods. 4 tohto nariadenia analogicky postup podľa odsekov 2 až 4.

§ 6
Vydávanie súhlasu a povoľovanie rozkopávok
(1) O vydaní súhlasu primátora alebo starostu na vykonanie rozkopávky alebo o povolení rozkopávky v zmysle § 1 ods. 4, 5 a § 2 ods. 1 a ods. 2 písm. b) a c) tohto nariadenia (ďalej len „povolenie rozkopávky“) rozhodujú povoľujúce orgány na základe žiadosti podanej vykonávateľom rozkopávky, prípadne ním poverenej inej právnickej osoby alebo fyzickej osoby oprávnenej na podnikanie.
(2) Povoľujúci orgán si môže vyhradiť podávanie žiadostí o povolenie rozkopávky na ním pripravenom a spracovanom tlačive.
(3) Žiadosť o povolenie rozkopávky musí obsahovať:
a)	meno žiadateľa (názov právnickej osoby alebo fyzickej osoby oprávnenej na podnikanie), adresu, poštové smerovacie číslo, bankové spojenie a číslo účtu žiadateľa,
b)	presné miesto (vymedziť pomocou všeobecne známych údajov) a dôvod (účel) rozkopávky,
c)	predpokladaný rozsah rozkopávky (dĺžku, šírku, plochu) v m a m2,
d)	prípadnú požiadavku na ďalšie zaujatie verejného priestranstva v súvislosti s vykonávaním rozkopávky (rozsah),
e)	špecifikáciu druhu narušeného verejného priestranstva a jeho povrchu (napríklad vozovka, chodník, zeleň, liaty asfalt - LA, betón - B, vzrastlá zeleň, trávnik a pod.),
f)	požadovaný termín začatia a ukončenia rozkopávky,
g)	meno, adresu a telefónne číslo osoby zodpovednej za vykonanie rozkopávky, prípadne aj meno, adresu a telefónne číslo stavbyvedúceho,
h)	pre koho je povolenie žiadané (v rozsahu písmena a)), ak je o povolenie žiadané v zastúpení,
i)	podpis oprávnenej osoby a pečiatku.
(4) K žiadosti o povolenie rozkopávky je žiadateľ ďalej povinný doložiť:
a)	kópiu stavebného povolenia alebo jemu na roveň postaveného povolenia na výkon stavebných prác, ak bolo na akciu vydané,
b)	projektovú dokumentáciu rozkopávky v potrebnom rozsahu, najmenej však situačný nákres s kótami rozkopávky a dotknutého priestranstva,
c)	harmonogram prác (najmenej v dvojsmennosti), pokiaľ vykonanie rozkopávky má trvať viac ako 20 dní,
d)	príslušnými orgánmi12) schválený návrh organizácie cestnej premávky a dopravného značenia, pokiaľ vykonávanie rozkopávky ovplyvní alebo môže ovplyvniť organizáciu cestnej premávky, jej plynulosť a bezpečnosť,
e)	pri zriaďovaní kríženia podzemného vedenia prekopávkou na cestách a na miestnych komunikáciách písomný záväzok o tom, že po dohodnutý čas bude priebežne a bez meškania zabezpečovať odstraňovanie závad, ktoré vznikli z nedokonalého spojenia konštrukčných vrstiev vozovky alebo poklesom výplne výkopu, a uhrádzať následné škody, ktoré vzniknú v dôsledku týchto závad. Súčasťou tohto písomného záväzku bude aj ustanovenie, že po uplynutí dohodnutého času uhradí náklady na vynaloženú zvýšenú údržbu miesta narušeného prekopávkou,13)
f)	doklad o zložení predpísanej finančnej čiastky, ak žiadateľ uzatvoril dohodu podľa odseku 6,
g)	v sporných prípadoch identifikáciu parcely (parciel), na ktorých bude rozkopávka realizovaná,
h)	ak povolenie rozkopávky podlieha plateniu správneho poplatku podľa osobitného predpisu,14) doklad o jeho úhrade (pripísaní na účet povoľujúceho orgánu),
i)	prípadné ďalšie doklady vyžiadané povoľujúcim orgánom, napríklad stanovisko krajského dopravného inšpektorátu ak je potrebné, stanovisko správcu komunikácie, prevádzkovateľa, príp. správcu dráhy (električka, trolejbus), dráhového správneho orgánu a iné.
(5) Žiadateľ o povolenie rozkopávky je povinný žiadosť podať v dostatočnom časovom predstihu, najmenej však 14 dní pred uvažovaným začatím rozkopávky. Ak povoľujúci orgán v dôsledku oneskorene podanej žiadosti nevydá povolenie do doby požadovaného začatia rozkopávky, pristúpi k úprave termínov rozkopávky. Týmto nie je dotknutá jeho kompetencia upraviť termíny rozkopávky aj z iných dôvodov.
(6) Ak žiadateľ uzatvorí s vlastníkom alebo správcom verejného priestranstva dohodu, že zásyp rozkopávky a znovuzriadenie stavebnej konštrukcie verejného priestranstva zabezpečí alebo vykoná vlastník alebo správca verejného priestranstva, je povinný uhradiť mu po vydaní povolenia rozkopávky, avšak pred začatím rozkopávkových prác, predpísanú finančnú čiastku, ktorá zodpovedá pravdepodobným nákladom na znovuzriadenie konštrukcie verejného priestranstva zvýšenú o 10 percent. Táto čiastka sa po ukončení prác zúčtuje podľa skutočných nákladov.

§ 7
Havárie
(1) Havárie sú také mimoriadne udalosti na elektrických, telekomunikačných, vodovodných, plynovodných a iných vedeniach uložených vo verejných priestranstvách, pri ktorých nastane na týchto vedeniach porucha a vznikne nebezpečenstvo všeobecného ohrozenia.
(2) Na rozkopávky na odstránenie havárie nie je potrebný predchádzajúci písomný súhlas primátora alebo starostu na vykonanie rozkopávky.
(3) Pri zistení vzniku havárie na vedeniach podľa odseku 1, vlastník alebo správca vedenia neodkladne vykoná opatrenia potrebné na zamedzenie rozšírenia škôd a zaistenie bezpečnosti.
(4) Vlastník alebo správca vedenia je povinný oznámiť vznik havárie na verejnom priestranstve jeho vlastníkovi alebo správcovi a písomne alebo faxom požiadať primátora alebo starostu o určenie podmienok na uvedenie verejného priestranstva do pôvodného stavu najneskôr do:
a)	12 hodín15) od zistenia vzniku poruchy na pozemnej komunikácii,
b)	24 hodín, prípadne najbližší pracovný deň od zistenia vzniku havárie na ostatných verejných priestranstvách.
(5) Na základe žiadosti o určenie podmienok na uvedenie verejného priestranstva do pôvodného stavu podľa odseku 4, primátor alebo starosta písomne určia podmienky na uvedenie verejného priestranstva do pôvodného stavu. Taktiež určia podmienky na uvedenie verejného priestranstva do pôvodného stavu v prípade vykonania rozkopávky bez potrebného povolenia.
(6) Pokiaľ vlastník alebo správca vedenia nevykoná neodkladne opatrenia podľa odseku 2 a nepokračuje plynulo v prácach na odstránení poruchy, prípadne poškodenia verejného priestranstva alebo neoznámi vznik havárie podľa odseku 4, nebudú orgány hlavného mesta alebo mestskej časti považovať takútu poruchu za haváriu a rozkopávkové práce budú považovať za vykonané bez súhlasu alebo povolenia.
(7) V žiadosti o určenie podmienok na uvedenie verejného priestranstva do pôvodného stavu uvedie vlastník alebo správca vedenia údaje v rozsahu § 6 ods. 3 tohto nariadenia. Naviac je však povinný v žiadosti uviesť kedy a akým spôsobom bola havária zistená, prípadne ohlásená a predložiť o tom potrebné doklady a zdôvodniť, akým spôsobom bola naplnená podmienka o vzniknutí všeobecného ohrozenia pre kvalifikovanie poruchy na vedení ako havárie. Pre podanie tejto žiadosti tiež obdobne platí ustanovenie § 6 ods. 2 tohto nariadenia.

§ 8
Začatie a ukončenie rozkopávok
(1) Rozkopávku povolenú podľa ustanovení § 1 ods. 4, 5 a 6 tohto nariadenia môže vykonávateľ rozkopávky začať realizovať len po písomnom prevzatí staveniska (verejného priestranstva) od vlastníka alebo správcu dotknutého verejného priestranstva.
(2) Vykonávateľ rozkopávky je povinný túto vykonať a ukončiť v termínoch podľa vydaných povolení rozkopávok alebo určených podmienok na uvedenie verejného priestranstva do pôvodného stavu.
(3) Rozkopávka verejného priestranstva vrátane rozkopávok pri haváriách, je považovaná za ukončenú jej zápisničným odovzdaním vlastníkovi alebo správcovi verejného priestranstva, ktorého vykonávateľ rozkopávky vyzve k jej prevzatiu minimálne 3 dni pred plánovaným ukončením rozkopávky.
(4) Pri rozkopávkach v zeleni je zvláštne užívanie ukončené osevom, avšak vlastník alebo správca zelene prevezme plochu dotknutú rozkopávkou do správy až po vykonaní jednej kosby vykonávateľom rozkopávky.

§ 9
Vykonávanie rozkopávok
(1) Vykonávateľ rozkopávky musí umožniť vlastníkovi alebo správcovi verejného priestranstva a iným oprávneným kontrolným pracovníkom kontrolu plnenia podmienok určených v povolení rozkopávky alebo v podmienkach na uvedenie verejného priestranstva do pôvodného stavu, dodržiavania technologických postupov (napríklad hutnenie zásypov rozkopávok) a podobne. Je povinný vyzvať vlastníka alebo správcu verejného priestranstva ku kontrole zhutnenia zásypu rozkopávky ešte pred jej zabetónovaním.
(2) Rozkopávky môžu realizovať iba právnicke osoby alebo fyzické osoby oprávnené na podnikanie, ktoré majú oprávnenie na výkon takýchto stavebných prác.
(3) Vykonávateľ rozkopávky označí rozkopávku, ktorej trvanie sa predpokladá viac ako 20 dní tabuľou s uvedením názvu a telefónného čísla vykonávateľa rozkopávky, začatia a ukončenia výkopových prác a mena zodpovedného pracovníka.
(4) Pri realizácii rozkopávok nie je dovolené ukladať vykopaný materiál voľne ložený na verejnom priestranstve.
(5) Vykonávateľ rozkopávky je povinný vykonať zásyp rozkopávky vhodným nenamŕzavým materiálom s dobrou možnosťou zhutňovania. Vykopaný materiál možno použiť na spätný zásyp rozkopávky iba s osobitným súhlasom vlastníka alebo správcu verejného priestranstva.
(6) Ak tomu nebránia ustanovenia iných predpisov alebo vážne technické problémy, či neúmerne vysoké finančné náklady, ukladajú sa vedenia inžinierských sietí do kolektorov, káblových kanálov a štôlní.
(7) Vykonávateľ rozkopávky je podľa osobitného predpisu povinný zabezpečiť oprávnenou osobou porealizačné zameranie skutočného uloženia budovaných inžinierských sietí pred zásypom rozkopávky a v predpísanej forme toto predložiť do 30 dní od získania správcovi digitálnej technickej mapy Bratislavy.16)
(8) Vykonávateľ rozkopávky je povinný nakladať s odpadom vzniknutým pri vykonávaní rozkopávky v súlade s osobitnými predpismi.17)
(9) Vykonávateľ rozkopávky je povinný rešpektovať ďalšie technické podmienky stanovené povoľujúcim orgánom v povolení rozkopávky alebo v podmienkach pre uvedenie verejného priestranstva do pôvodného stavu.

§ 10
Vykonávanie rozkopávok v zimnom období
(1) Vykonávanie rozkopávok verejných priestranstiev nie je v zimnom období povolené.
(2) Obmedzenie uvedené v odseku 1 nevzťahuje sa na rozkopávky na odstraňovanie havárií a na rozkopávky uvedené v § 1 ods. 7 písmeno a), b), c) a d) tohto nariadenia, najmä pokiaľ by uplatnenie tohto obmedzenia znamenalo prerušenie prác pri rozsiahlych stavebných prácach.
(3) Zimné obdobie pre účely tohto nariadenia sa rozumie obdobie od 15. novembra do 15. marca nasledujúceho roka.
(4) Výnimku z obmedzenia uvedeného v odseku 1 môže v odôvodnených prípadoch povoliť príslušný povoľujúci orgán uvedený v § 2 ods. 1 a ods. 2 písm. b) a c) tohto nariadenia.

§ 11
Zodpovednosť za chyby a nedostatky
(1) Doba zodpovednosti vykonávateľa rozkopávky za chyby prác a nedodržiavanie postupov pri rozkopávke (ďalej len „doba zodpovednosti“) pri rozkopávkách verejných priestranstiev ustanovuje sa minimálne 36 mesiacov, okrem plôch zelene, kde je ustanovená 24 mesiacov. Doba zodpovednosti počíta sa od podpísania zápisnice o prevzatí verejného priestranstva po ukončení rozkopávky medzi vykonávateľom rozkopávky a vlastníkom alebo správcom verejného priestranstva.
(2) Ak počas trvania doby zodpovednosti vzniknú chyby alebo poruchy na úprave rozkopávky, tieto je povinný odstrániť vykonávateľ rozkopávky. Pokiaľ tak neurobí, odstráni chyby alebo poruchy vlastník alebo správca verejného priestranstva na náklady a nebezpečenstvo vykonávateľa rozkopávky.
(3) Vykonávateľ rozkopávky zodpovedá počas trvania doby zodpovednosti za škody vzniknuté v dôsledku chýb alebo porúch na úprave rozkopávky.
(4) Doba zodpovednosti neplynie od času, kedy vlastník alebo správca verejného priestranstva uplatnil u vykonávateľa rozkopávky odstránenie chyby alebo poruchy na úprave rozkopávky do doby, kedy vykonávateľ rozkopávky chybu alebo poruchu odstránil a vlastník alebo správca verejného priestranstva rozkopávku opätovne prevzal do užívania.

§ 12
Kontrolná činnosť
Kontrolu dodržiavania ustanovení tohto nariadenia vykonáva Mestská polícia hlavného mesta Slovenskej republiky Bratislavy a poverení pracovníci magistrátu a miestnych úradov mestských častí.

§ 13
Sankcie
(1) Právnickej osobe, ktorá poruší toto nariadenie, môže primátor alebo starosta uložiť pokutu do výšky 200 000,-- Sk.18)
(2) Pokutu možno uložiť do 2 mesiacov odo dňa, kedy sa primátor alebo starosta dozvedel o tom, kto sa porušenia dopustil, najneskôr však do jedného roka od spáchania konania opodstatňujúceho uloženie pokuty.
(3) Uložená pokuta je príjmom hlavného mesta alebo mestskej časti podľa toho, ktorý orgán pokutu uložil.
(4) Fyzická osoba, ktorá poruší toto nariadenie, dopustí sa priestupku proti poriadku v správe a možno jej uložiť pokutu do 1000,-- Sk; v blokovom konaní možno uložiť pokutu do 500,-- Sk.19)

§ 14
Prechodné ustanovenie
Ustanovenia tohto nariadenia platia aj pre konania neskončené pred začiatkom jeho účinnosti.

§ 15
Záverečné a zrušovacie ustanovenia
(1) Týmto nariadením nie sú dotknuté povinnosti právnických a fyzických osôb a ukladanie pokút podľa osobitných predpisov.20)
(2) Mestské časti uvedú do 31. marca 1997 do súladu s týmto nariadením nariadenia mestských častí vydané pred nadobudnutím účinnosti tohto nariadenia.
(3) Zrušuje sa nariadenie Národného výboru hlavného mesta Slovenskej socialistickej republiky Bratislavy z 9. 12. 1987 o vykonávaní rozkopávkových prác na území hlavného mesta Slovenskej socialistickej republiky Bratislavy.

§ 16
Účinnosť
Toto nariadenie nadobúda účinnosť 1. januára 1997.

Peter Kresánek v. r.
primátor